amanoisuno/poet huggingface dataset:
橫舟弟相別年餘阻一江之水彼此皆病未有可會之日向得一兩詩多悼亡感慨不忍和答今乃粲然盈冊老眼增明適茲喜雨取登樓喜雨之作先次韻三章不能多也  其三 曹彥約
我有鴒原或尼之，一江橫絕謾漣漪。幸哉未隔池塘夢，鼎臠初嘗豹一窺。
三絕句賦和靖梅  其一 曹彥約
落在西湖有歲年，不因和靖獨爭妍。誰知道盡香和影，萬古新詩不在編。
三絕句賦和靖梅  其二 曹彥約
人如和靖清難比，花似寒梅秀可餐。却問荔支何所似，江瑶初雪水晶盤。
三絕句賦和靖梅  其三 曹彥約
觀蒔芬芳也自奇，漢壺貯水最相宜。只應卧我明窗下，不似湖邊縱鶴時。
毛希元提幹有廬山癖既卜築居之又作卧龍樓與玉京道院一時諸老皆爲賦詩矣知賤子非所長而亦令賦何也作三絕句資一笑  其一 曹彥約
錦繡裁成九疊山，山山佳處水縈環。無心但有雲來往，看得高人取次閒。
毛希元提幹有廬山癖既卜築居之又作卧龍樓與玉京道院一時諸老皆爲賦詩矣知賤子非所長而亦令賦何也作三絕句資一笑  其二 曹彥約
卧龍消息合爲霖，別派先通一綫心。若向祁山聽響震，定知梁父不須吟。
毛希元提幹有廬山癖既卜築居之又作卧龍樓與玉京道院一時諸老皆爲賦詩矣知賤子非所長而亦令賦何也作三絕句資一笑  其三 曹彥約
玉京仙境發山謠，未把芙蓉意已消。此處尚堪詩興在，當年行樂亦云聊。
望廬山 曹彥約
暮年秋色戀江鄉，酒熟魚肥蟹著黄。已見廬山非入夢，一帆風穩稱歸航。
游惠山觀第二泉  其一 曹彥約
僧人顔似松杉老，齋飯味知泉石多。我不能茶有風冷，愛山成癖欠消磨。
游惠山觀第二泉  其二 曹彥約
自逢陸老問君名，又見蘇公記此行。從此却歸廬阜去，豈無聲寄谷簾兄。
蜀海棠 曹彥約
西蜀佳人巧欲言，紅酣猶带醉時魂。子規叫斷黄昏後，却憶鄉情染露痕。
餘干史子固本知縣趨朝便舟見訪以四絕句敘舊次其韻  其一 曹彥約
再拜新篇極主臣，詠真何必更尋真。論心十八年前事，詩律交情更可人。
餘干史子固本知縣趨朝便舟見訪以四絕句敘舊次其韻  其二 曹彥約
虎榜初傳淡墨名，饒山何重泰山輕。日邊未得春風力，江右惟高月旦評。
餘干史子固本知縣趨朝便舟見訪以四絕句敘舊次其韻  其三 曹彥約
仕已都無喜慍三，有弦不解但操南。歸來穩上論思直，政爾民情已熟諳。
餘干史子固本知縣趨朝便舟見訪以四絕句敘舊次其韻  其四 曹彥約
豈無魚鴈懶傳書，枯枿春風不用噓。只有簡編遮眼在，馬牛猶得遠襟裾。
迎春花  其一 曹彥約
錦作薰籠越樣新，迎春猶及送還春。花時色與香如此，花後娟娟更可人。
迎春花  其二 曹彥約
睡入華胥日未曛，博山何在寶香聞。覺來但有南窗靜，葉瘦花肥醉錦薰。
奉陪黄帥機訪問元夕戰場歸塗見人家園池花木相與歎息既帥機書前所作八詩示滕審言不及予也枕上不能記韻傚唐人和詩體自賦八絕句因以寓意  其一 曹彥約
照人精采駐元戎，與我驅馳錄近功。想見玉簫聲遠夜，亂芟篁竹剉春葱。
奉陪黄帥機訪問元夕戰場歸塗見人家園池花木相與歎息既帥機書前所作八詩示滕審言不及予也枕上不能記韻傚唐人和詩體自賦八絕句因以寓意  其二 曹彥約
新來鈇鉞授當才，嶽下浮雲日日開。易得成功難更好，鼎和諸將熟栽培。
奉陪黄帥機訪問元夕戰場歸塗見人家園池花木相與歎息既帥機書前所作八詩示滕審言不及予也枕上不能記韻傚唐人和詩體自賦八絕句因以寓意  其三 曹彥約
謾捐儋耳非長策，便戮先零亦少恩。整了六師須禁暴，本朝元氣要長存。
奉陪黄帥機訪問元夕戰場歸塗見人家園池花木相與歎息既帥機書前所作八詩示滕審言不及予也枕上不能記韻傚唐人和詩體自賦八絕句因以寓意  其四 曹彥約
深居處女靜無粧，脫兔飛時勢莫當。已捷不須三舍避，便將戰處入耕桑。
奉陪黄帥機訪問元夕戰場歸塗見人家園池花木相與歎息既帥機書前所作八詩示滕審言不及予也枕上不能記韻傚唐人和詩體自賦八絕句因以寓意  其五 曹彥約
爭先報國恥非夫，過後論功失故吾。志士斗量賢士少，赤松遊處智名無。
奉陪黄帥機訪問元夕戰場歸塗見人家園池花木相與歎息既帥機書前所作八詩示滕審言不及予也枕上不能記韻傚唐人和詩體自賦八絕句因以寓意  其六 曹彥約
並轡遊人任往來，透牆春色已安排。花時却記梅前事，秀水如何不永懷。
奉陪黄帥機訪問元夕戰場歸塗見人家園池花木相與歎息既帥機書前所作八詩示滕審言不及予也枕上不能記韻傚唐人和詩體自賦八絕句因以寓意  其七 曹彥約
憂世愁腸轉斷蓬，趨時好色上芳藂。古來只有春平直，披拂年來也不公。
奉陪黄帥機訪問元夕戰場歸塗見人家園池花木相與歎息既帥機書前所作八詩示滕審言不及予也枕上不能記韻傚唐人和詩體自賦八絕句因以寓意  其八 曹彥約
爲渠著姓黄山谷，結友齊名杜審言。領略殘膏沾丐我，彊書酬唱入坡門。
催花 曹彥約
催花徑裏日千回，祗恐催開落又催。老性只宜風雨後，綠陰青子款相陪。
道傍得熟人家 曹彥約
舊雨留煙飾短垣，淺沙催水撼衡門。旗帘動眼新迎客，䆉䅉關心故弄孫。
縣郭新居人家 曹彥約
苟簡誅茅勝野盤，託身城郭愛平安。五更人語驚雞犬，壁漏簷疎共一寒。
荷花 曹彥約
寫遍階頭萬葉紅，不成無味只書空。絳綃剝盡紅酥凸，給與煩襟作冷風。
漢陰縣驛有連理山茶舊嘗遠送上官擾及百姓根條槎牙鄰於戕賊乾道初有使者沮其事今婆娑蓊蔚爲一邑壯觀因見何令壁間所書賦二十八字 曹彥約
逞艷呈祥祇自殲，何人攫取更趨炎。只將勿剪看君子，愛物安民處己廉。
謝朱鶴皋招飲四詩  其一 曹彥約
過雨桃花墜晚紅，及時庭草翠翻風。倚窗細究天人理，六籍元無一字空。
謝朱鶴皋招飲四詩  其二 曹彥約
東皇無意染青紅，長養猶資五日風。收拾英華入新句，祥雲藹藹媚春空。
謝朱鶴皋招飲四詩  其三 曹彥約
石火能留幾許紅，人生南北馬牛風。春光倒指無多日，相遇休辭酒盞空。
謝朱鶴皋招飲四詩  其四 曹彥約
六年奔走汗顔紅，此日行吟兩袖風。俗慮湔磨有詩冊，凈看明月照長空。
偶作  其一 曹彥約
此天然處不亦妙，費盡思量却不到。有時父召急趨前，不覺不知造淵奧。此時合勒承認狀，從古癡頑何不曉。
偶作  其二 曹彥約
太極奚河圖，河圖非太極。矧復贅無極，哀哉何太息。何不觀古聖，一一已默識。□湖爲作圖，交擾而曲屈。是孰知五行，五行皆妙質。不可離合論，渾渾體自一。安得孔子生，邪說俱蕩滌。哀哉復哀哉，太息復太息。
朝梳怨 曹彥約
朝梳九疊雲，到暮不成雨。一日變千絲，只作愁機杼。愁至雲成幕，小雨和絲落。愁去臉成霞，雨霽庭下花。折花愁雨濕，護惜鮫綃立。蜂蝶愛花紅，花心應未同。
酬楊伯洪 曹彥約
扁舟下峽七經年，猶憶西民困備邊。已病一夫空有議，誤謀元帥本非賢。公朝慮蜀天常近，之子憂時火未然。遇合却留經濟用，此行應不媿登仙。
借詩話於應祥弟有不許點抹之約作詩戲之 危稹
我有讀書癖，每喜以筆界。抹黄飾句眼，施朱表事派。此手定權衡，衆理析畎澮。歷歷燦可觀，開卷如畫繪。知君篤友于，因從借詩話。過手有約言，不許一筆壞。自語落我耳，便覺意生械。明朝試靜觀，議論頗澎湃。讀到會意處，時時欲犯戒。將舉手復止，火側禁搔疥。技癢無所施，悶懷時一噫。只可捲還君，如此讀不快。千駟容可輕，君抱亦少隘。昨問雞林人，尚有此編賣。典衣須一收，吾炙當痛嘬。
上隆興趙帥 危稹
買宅須買千萬鄰，季雅喜得王僧珍。買山百萬復誰與，襄陽節度真主人。我生兀兀鑽蠹簡，不肯低頭植資産。綴名虎榜二十年，依舊酸寒廣文飯。綠鬢半作星星華，豈堪風雨猶無家。大鵬小鷃各自適，只有鴻鴈長汀沙。弟昆團欒雖足樂，老屋蕭條不堪著。玉堂便是無骨相，也合專儂一丘壑。近來卜築窮冥搜，十里而近依松楸。驪龍塘上鄧家丘，半山老人所釣遊。半山天下文章伯，鄧家聲名亦輝赫。斷碑猶在古牆陰，好句曾經寫山色。買鄰得此天所予，獨欠山資無覓處。平生駡錢作阿堵，倉卒呼渠寧肯顧。君侯地位高入雲，筆所到處皆成春。萬間廣厦芘許遠，豈無一室棲貧身。王鄧故處爲鄰曲，更得趙侯錢買屋。便哦詩句謝山神，飲水也勝樽酒綠。
鶴 危稹
楚楚雪衣明，煙霞徑裏行。不管陶令野，有節伯夷清。一見消塵慮，相親長道情。秋風著梧葉，時作九臯聲。
王架閣夙有棋癖嘗於和篇中譏其不工架閣頗諱惡其說復次韵戲之 危稹
劉伶耽於酒，淵明玩於菊。君乃癖於文，愛棋尤更篤。文高新掌故，棋只前祕讀。我昨却萊兵，書法謹夾谷。不知君諱之，護名如護玉。耻鼓趙王瑟，欲舉漸離筑。明發疾呼予，開枰數反覆。盛氣欲吞敵，厲響亦驚俗。失利頳湊頰，得雋喜填腹。勢固健於常，手終弱於僕。君名高天下，此特一不足。小負毋重爭，旁觀有靜矚。大明昧於小，月固不勝燭。切勿罪劉五，此筆兢所錄。
題楊妃牙痛圖 危稹
痛入香齦是不禁，三郎心痛亦何深。當時更有唇亡處，自是君王不動心。
挽同年胡司門 危稹
期集盟惟舊，交承契更深。雨聲春共酌，燈影夜同吟。接武方堯殿，招魂遽楚音。尤憐哭君日，來納惜時金。
藕花中未開之荷穿葉而出 危稹
風清宴瑶池，正擁萬姬醉。忽有青衫人，穿仗獻封事。
春日有感三首  其一 危稹
春入長安百萬家，湖邊無日不香車。一株柳色吾無分，看殺庭前薺菜花。
春日有感三首  其二 危稹
看書數葉眼花旋，推過熏爐去打眠。五十壓頭衰白盡，書無靈聖事茫然。
春日有感三首  其三 危稹
情知老却流鶑了，爭奈狂如蛺蝶何。尚有紫薇紅藥在，佳人休唱怨春歌。
上雷漕 危稹
破裘芒履晚山前，手抱烏桐白玉絃。聞道知音在高處，一聲彈入紫微天。
經從豐城謁于房州于令侍姬歌舞進酒二首  其一 危稹
蛾眉對歌舞凉伊，舞身還逐歌聲齊。捲花萬段忽進酒，鬭高蝴蝶飛來低。
經從豐城謁于房州于令侍姬歌舞進酒二首  其二 危稹
更有佳人在空谷，能唱春風天上曲。何時得上金玉堂，一聲飛度龍吟竹。
送劉帥歸蜀 危稹
萬水朝東弱水西，先生歸去老峨眉。人閒那得樓千尺，望得峨眉山見時。
贈書肆陳解元  其一 危稹
巽齋幸自少人知，飯飽官閑睡轉宜。剛被旁人去饒舌，刺桐花下客求詩。
贈書肆陳解元  其二 危稹
兀坐書林自切磋，閲人應似閲書多。未知買得君書去，不負君書人幾何。
題吳淑妃真子 危稹
海靜江澄玉雪腮，何年和月下瑶臺。卷中不敢端詳看，曾得君王一笑來。
春日即事 危稹
麥風翻隴潑濃綠，花露滴枝粘老紅。小立樓頭檢春事，一絲暖日墜青蟲。
聞鶑 危稹
天上金衣侶，還能貺草萊。風流晉王謝，言語漢鄒枚。公等久安在，今從何處來。山禽正嘈雜，慰我日徘徊。
送孫行之出守衡陽 危稹
日日江頭送客行，況聞君去作專城。心存臣子無中外，士繫朝廷有重輕。諫疏滿懷催上道，中原萬事想關情。戎葵到底還傾日，側耳衡陽來鴈聲。
挽月湖二首  其一 危稹
天胡奪我老先生，軒冕叢中玉雪清。英石數拳歸艇重，月湖千頃世緣輕。雲山買得無餘俸，句法流將不盡名。頭白賈生非不遇，所言向已略施行。
挽月湖二首  其二 危稹
詔書屢趣入承明，黄閣前頭不肯登。苦欲歸休同野老，本來清浄是禪僧。苔生文塔今成古，影掛山房喚不譍。猶想經行泉石處，倚巖憔悴一枯藤。
送晁告院得南康 危稹
我是康廬舊冷官，夢魂今尚憶雲端。山將草色到天碧，泉带松聲出谷寒。仙觀幾年留鶴隠，古潭有日起龍蟠。史君肯著詩料理，乞我蠻牋半幅看。
上趙總領 危稹
一見煩公道眼明，懸知徹底五湖清。豈期天上張公子，猶記當年劉更生。幾度夜深流水操，無人心認斷腸聲。平生不面却相識，黄鶴樓前今一鳴。
接客篇 危稹
接客接客，高亦接，低亦接。大兒穩善會傳茶，小兒踉蹡能作揖。家人不用翦髻雲，我典唐書充饌設。唐書典了猶可贖，賓客不來門戶俗。
郭公篇 危稹
郭公郭公，聞爾失國春秋時，何事到此猶悲啼。郭公前言亡國故，當時只緣臣子誤。百年社稷不得歸，而今家住柘岡西。滿目春風都是恨，聲聲說與齊侯知。國亡矣，君勉之。
婦歎 危稹
記得蕭郎登第時，謂言即日鳳皇池。而今老等閒官職，日欠人錢夜欠詩。
牽牛花 危稹
青青柔蔓遶修篁，刷翠成花著處芳。應是折從河鼓手，天孫斜插鬢雲香。
送柴中行出守章貢 危稹
力爲君王乞得州，補天未了石還收。人才自係國輕重，吾道亦關公去留。殿角纔辭槐影日，船頭便轉荻花秋。競誇祖帳都門外，誰識眉攢杜甫愁。
寄真西山 危稹
有美真夫子，平生心泰和。令名香宇宙，厚德福山河。有客湖湘至，談公政化多。莫侵霜鬢否，書至報如何。
句  其一 危稹
馬嵬路險失妃子，金谷樓高墮綠珠。
句  其二 危稹
梅以白爲正，菊以黄爲正。
碧巖吟 金朋說
蒼蒼巖上樹，夜氣積而然。念彼人之學，盈科爲有源。
積學吟 金朋說
莠除苗自長，醅化醴方醇。學至盎然後，眼前皆是春。
誠意吟 金朋說
正心謹獨時，篤實惟精一。克念寸不欺，充然四端立。
正心吟 金朋說
明誠道不離，知格無邪僞。中正著吾心，毋爲私欲蔽。
自欺吟 金朋說
揠苗昧所養，乞祭驕其妻。詭遇得禽者，寧無慙嬖奚。
讀書吟 金朋說
讀書本衛道，何以道欺人。古害稱楊墨，而今害益深。
閑居吟 金朋說
斗室安居廣，爐香樂性閑。不欺幽獨境，無愧兩儀間。
芸禾吟 金朋說
芸禾雨苦連，草穢何能蠲。借問司農者，俱云不得天。
修身吟 金朋說
克己工夫熟，磋磨日日新。形端儀表正，湯聖自盤銘。
齊家吟 金朋說
齊家先正己，標準自吾身。動息從心裏，規模衛武箴。
省齋吟 金朋說
修己師曾子，爲人謀必忠。信誠交以道，傳習熟加工。
夏日山居 金朋說
時當夏日臨，酷暑避無地。唯對碧巖山，清凉又安逸。
種豆吟 金朋說
南畝種豆苗，苗稀草猶勝。農人費鋤耘，凶穢何不凈。
種柳吟 金朋說
種柳護吾廬，無妨隠者居。綠酬一樽酒，青映五車書。
賦歸吟 金朋說
松菊存陶徑，弦歌絕武城。江東新發櫂，僮僕笑相迎。
冬雪吟 金朋說
彤雲垂四野，六出舞漫天。却笑廣文鄭，嚴寒無坐氈。
種桃吟 金朋說
分種玄都觀，移根出武陵。河陽花滿縣，曾歷避狂秦。
種梅吟 金朋說
栽梅沿屋角，幽趣少人知。雪後月明夜，孤芳吐幾枝。
種松吟 金朋說
人皆愛桃李，我愛種青松。桃李易凋謝，青松却耐寒。
種竹吟 金朋說
種竹清無俗，虛心耐歲寒。凭窗風日爽，詩酒可盤桓。
種菊吟 金朋說
衆卉競春妍，芬芳無彼此。霜寒摇落時，獨秀何如爾。
晨雞吟 金朋說
司晨兼五德，曾伴宋宗窗。日攘能防慎，終當免鑊湯。
持敬齋吟 金朋說
恭己時存養，敬以充四端。唯狂能克念，作聖抑何難。
止齋吟 金朋說
知止於至善，修身止用誠。五倫止此定，明德日新民。
戒五荒 金朋說
重色躭沉湎，娛音樂侈華。禽荒迷不返，未有不亡家。
春日吟 金朋說
柳塘花塢矮垣牆，簾捲東風砌草芳。天理流行隨處見，盈虛伸縮可消詳。
游山吟 金朋說
躡屐山行日看花，春前桃李屬誰家。千紅萬紫爭妍媚，不似青松耐歲華。
春山吟 金朋說
岧嶢嫩綠間妖紅，碧樹瓊花瀲灧中。一段天機猶織就，宜爲宅畔錦屏風。
海棠吟 金朋說
豔質妖娜放早春，誰教帝主溺初心。椒房一睡纔扶起，徹動漁陽鼙鼓聲。
牡丹吟 金朋說
嬌姿豔質號花王，魏砌姚階羨紫黄。更有一株何處種，天然標格出扶桑。
芍藥吟 金朋說
畫闌倚玉對偎紅，娜嬝翻階放艷穠。自笑主人無個事，年年携酒祝東風。
薔薇吟 金朋說
塗朱抹粉吐芳馨，倚架依闌承露新。膩白妖紅誰不惜，樽前莫負插花吟。
茉莉吟 金朋說
一種秋容淡素粧，西風吹破幾枝芳。瓊葩玉蕊金飆夜，疑是梅花入夢香。
木槿花 金朋說
夜合朝開秋露新，幽庭雅稱畫屏清。果然蠲得人間忿，何必當年寵太真。
木樨吟 金朋說
月窟移來種異常，金英玉糝散天香。年年八月中秋節，賞盡詩翁酒幾缸。
菊花吟 金朋說
金葩玉蘂破寒霜，北徑東籬艷吐芳。自惜彊腰翁去後，幾人能共對重陽。
梅花吟 金朋說
傲雪含芳破五花，水村山郭傍詩家。本爲金鼎調羹物，寥落山林老歲華。
山茶花 金朋說
嚴寒瑞雪正飄飄，布滿乾坤似玉澆。獨見牆頭傾赤艷，鮮紅幾朶破瓊瑶。
蓮花吟 金朋說
夐出漣漪不染泥，濃粧淡抹總相宜。六郎莫恃人憐惜，君子名稱更絕奇。
葵花吟 金朋說
絳萼纍纍承曉露，含英藴質並朱雲。廟廊忠梗誰堪比，能展丹心向日傾。
賞桃吟 金朋說
瑶池結實幾千春，曾種河陽花滿城。若問武陵先日事，相逢俱是避秦人。
賞李吟 金朋說
雅綴瓊林伴召棠，梨花綜錯影琳瑯。慙無廊廟調羹味，莫惜區區棄路旁。
賞柳吟 金朋說
舞翠垂絲夾小橋，春風庭院鳥聲嬌。自從靖節蕭踈後，復許誰人不折腰。
賞松吟 金朋說
巖谷雖蕪松尚存，溪門僮僕伺朝昏。林泉清興真飄逸，月滿軒窗酒滿罇。
賞竹吟 金朋說
放鶴空庭竹似賓，輕風晴日綠篩金。幽人寧使食無肉，不可軒墀少此君。
幽居吟 金朋說
種竹爲垣護草堂，面山臨水納幽芳。從容泉石無牽絆，不似從前志廟廊。
新秋即事 金朋說
池塘高柳噪新蟬，庭館秋風初入弦。撫罷瑶琴金井畔，不堪梧葉落翩翩。
秋日書懷 金朋說
夜合花開放曉晴，凉飆新爽小池亭。幽人雅稱林泉興，弄月吟風樂更清。
七夕吟 金朋說
銀河東達鵲橋西，織女牛郎會晤時。纔得歡娛又離別，相逢擬待隔年期。
中秋夜偕朱表姪題月 金朋說
晴空光溢玉盤鮮，銀漢斕斒斗柄旋。此夕共爲攀桂問，姮娥著付與誰先。
秋山吟 金朋說
濃淡霜林入望中，天工施巧染秋容。秋容猶勝春光好，翠葉燒丹綠樹紅。
冬日憶友 金朋說
寥落園林度小春，枝頭橙橘摘黄金。蟹螯樽俎新豊美，剪燭連宵憶故人。
冬日幽居 金朋說
爐煨榾柮雪煎茶，松竹環居耐歲華。窗外玉梅疏弄影，助人詩興兩三花。
雪山 金朋說
聳翠摩蒼列畫圖，彤雲作雪滿天鋪。青山莫謂長無老，一夜飛瓊盡白顱。
詠朱默齋山茶花 金朋說
誰掇孤根牆角栽，天然穠艷襯瑶臺。歲寒松柏如相問，一點丹紅雪裏開。
題吳表兄雪鶴山茶圖 金朋說
飄然六出舞長空，四顧樓臺玉砌中。却被兩般來點破，鶴呈丹頂樹頭紅。
樂漁吟 金朋說
桃花澗底頻垂釣，蓼子灘頭穩繫舟。取得魚來換美酒，清風明月興悠悠。
樂樵吟 金朋說
木美牛山斤斧息，爛柯林下度長年。有時巖底問漁者，利害相論理豁然。
樂耕吟 金朋說
黄鸝語後麥初熟，鴻雁來時稻正香。但獲新倉豐稔足，牀頭新釀酒盈缸。
樂牧吟 金朋說
牛背日高方睡熟，橫吹短笛不成腔。毛球打罷歸來晚，古木寒鴉又夕陽。
夏日幽居 金朋說
小隠樓臺綠樹中，藕塘花豔散香風。綸巾羽扇薰風坐，逸興飄飄迥不同。
泰伯虞仲祠 金朋說
閲牆兄弟不相容，尺布猶憐尚可縫。讓位介然如棄屣，盛哉至德厚無窮。
閔子騫 金朋說
名稱大孝世之難，襖絮蘆花豈耐寒。寧使一身甘凍死，肯教三子受衣單。
漂母堂 金朋說
惻隠殊無一念仁，誰能推食食王孫。紛紛天下奇男子，不及淮陰一婦人。
折檻吟 金朋說
折檻當年世丈夫，上方誰肯借昆吾。雖然未克誅奸佞，萬古人臣可範模。
漢黨錮 金朋說
坑士焚書已促秦，前途覆轍又因循。范滂一命何須惜，可歎顛危漢室傾。
諸葛武侯 金朋說
南陽高卧隠人龍，出處躬耕莘野同。討賊祁山聲大義，至今史冊播丹忠。
荀彧飲藥 金朋說
管仲尊周昔相桓，當年文若附曹瞞。匡朝寧國言雖正，始比高光孰發端。
赤壁鏖兵 金朋說
西北樓船烈焰中，周瑜于此破曹公。孫郎不是劉豚犬，百萬兵消一陣風。
司馬昭弒魏主 金朋說
曹操師模司馬昭，鎔成成弒濟君刀。恢恢天網原無漏，報施何曾差一毫。
司馬溫公帝魏 金朋說
春秋大義經中史，司馬當年失董狐。昭烈本爲炎漢後，何書僣國列於吳。
李密陳情表 金朋說
烏鳥私情雖孝懇，諛人藐主豈忠誠。堂堂大漢天潢派，何必陳情以僞名。
建康懷古 金朋說
石頭城下炬燒寒，司馬東來骨肉殘。可惜六朝花粉地，年年風雨草漫漫。
苻堅伐晉 金朋說
南國山河不易圖，投鞭欲使斷江流。驕兵百萬填淝水，狼狽歸來國已休。
唐太宗 金朋說
唐世閨門少謹嚴，三綱濁亂有由然。晉陽挾父私宮妾，巢剌王妃不可言。
武則天 金朋說
唐代司晨有牝雞，滅殘宗室殆無遺。若非仁傑擎天力，李鼎將移屬武媚。
楊貴妃 金朋說
傾國嬌容啟色荒，能移帝主墮三綱。荔枝嚬笑雖甘美，馬踐嵬坡促命亡。
張忠靖 金朋說
盡職傾忠世所稀，舍生取義重倫彜。昭昭名節標青史，萬古流芳天下奇。
李謫仙 金朋說
筆端文彩輝星斗，懷抱詩豪泣鬼神。超邁英才貫絕世，明皇寵異貴無倫。
韓昌黎 金朋說
世降文衰失正儒，韓公衛道辟楊朱。誠通衡岳開雲陣，義信遐荒化鱷魚。
唐憲宗 金朋說
能詢天寶亂從生，林甫專權罷九齡。刺史權纔除柳泌，金丹燥發命隨傾。
裴垍 金朋說
竭誠佐理奬言司，先正君心帝者師。舉薦不爲盲宰相，盡供乃職日孜孜。
李絳裴度 金朋說
輔主中興劃懋功，削平僣叛一循公。自憐黨起群邪進，王業蕭條不克終。
唐穆宗 金朋說
燥發金丹柳泌誅，長生妙藥已成虛。穆宗心眼何昏惑，不省張皋覆轍書。
唐敬宗 金朋說
丹扆六箴真藥石，童君不餌夭天年。宴游褻狎比羣小，滅燭筵邊血濺鮮。
唐文宗  其一 金朋說
耻爲凡主冀明良，擯出賢才事可傷。若用劉蕡救時策，何須醇酒爛霞觴。
唐文宗  其二 金朋說
賢良策舉厭劉蕡，報獻徒悲自比倫。直疏李邵言不用，寧從甘露禍金門。
悉怛謀降唐 金朋說
祖宗疆域陷西戎，得復來歸悉怛謀。不受生降唯守信，死年褒贈復何憂。
唐宣宗餌藥 金朋說
長生妄誕誑愚言，覆轍前途不自悛。若餌金丹人不死，北邙青塚盡神仙。
歇後宰相 金朋說
歇後詩人何志誠，自量心迹甚詳明。世多覬竇穿窬者，對爾寧無愧赧情。
唐閹宦 金朋說
握兵定策擅朝權，天子門生任劫遷。教黨愚君爲得志，他年類滅是誰愆。
五季梁主 金朋說
弒君殺父亂綱常，弟戮其兄促滅亡。上下交征仁義絕，背違天理應難昌。
五季石晉  其一 金朋說
父禮契丹輸左袵，尊夷割地表稱臣。降戎借勢冠裳倒，萬古春秋一罪人。
五季石晉  其二 金朋說
石晉尊夷取帝華，如何兩世覆邦家。殺胡林下天還報，剖腹鹽心歸帝羓。
五季相馮道 金朋說
歷代成規知謹守，五朝八姓誥封新。改辭易面何無耻，視古夷齊不愧心。
和金表叔中秋夜題月 朱申首
平分秋半月華圓，玉碾無聲靜轉旋。月桂從攀由我捷，姮娥不解是誰先。
枕流軒 郭綽
招提避雨寄孤眠，夜靜溪聲到枕邊。引得五湖清入夢，拍天波浪一漁船。
百萬湖  其一 王𨗨
臺下瀰漫百萬湖，叢生异常葦伴菰蒲。自從圍作民田後，每遇凶年一物無。
百萬湖  其二 王𨗨
農人今歲不施功，浸撒田中穀自豐。極目黄雲無際限，只將晴色望天公。
題景呂堂 霍權
佞人巧求售，富貴一息頃。千古名不磨，寸心猶耿耿。偉哉正惠孫，疾惡何勇猛。平生歷宦途，南臺與東省。初著獬豸冠，排擊首權倖。姦雄始萌蘗，忠憤已骨鯁。一片忠義心，皦皦從簿領。涵養老益壯，大節兼晚景。若人久云亡，冰魂嗟已冷。羨慕徒馳神，反身盍三省。
秋興亭 孫杓
前有長江後有湖，天將此景屬吾徒。當時想未見秋興，謾說南樓天下無。
登第詩 王容
天上催班曉色晴，五星伏盡極星明。奎章讀罷三千字，臚唱傳來第一聲。名實兩言雖朴語，始終一節悉真誠。聖恩深厚難圖報，願罄愚衷畢此生。
同林逢吉過小溪寺二首  其一 王居安
方巖勝處是仙家，時有輕雲薄霧遮。我欲去時君共去，遡流而上看山花。
同林逢吉過小溪寺二首  其二 王居安
濃陰閣雨未全收，屈指相將禊事修。不必山陰尋故地，小溪曲水更清幽。
送劉改之二首  其一 王居安
劉子堂堂七尺軀，高談世事奮髯鬚。觀渠論到前賢處，據我看來近世無。出語令人驚辟易，處窮無鬼敢揶揄。徜徉閙市渾無畏，要是人間烈丈夫。
送劉改之二首  其二 王居安
不識劉郎莫便語，酒酣耳熱未全疎。士當窮困能無慊，我自斟量愧不如。橫槊賦詩俱有分，輕裘緩带特其餘。當今四野無塵土，宜有奇才在草廬。
游委羽山 王居安
幾日山不到，到山心自清。稜稜有方石，拾得通仙靈。
考試當塗次池陽崎嶇山行石多可愛因用袁席之韻 王居安
平生愛奇石，如見古君子。一卷窗牖間，時復爲隠几。茲行池陽路，終日亂山裏。道傍石叢生，牛羊亂虎兕。中有篆籀文，鼎彝間罍洗。縱橫列簨虡，埋沒見追蠡。嗟予心好之，愧恨無能徙。著手爲摩挲，却立復睥睨。有似南陽公，可就不可致。是宜米元章，一見輒下拜。倘可從予招，安車更加禮。
潘德久有龍眠三馬而失其一俾予賦詩 王居安
三馬往往皆龍駒，神駿肯與凡馬俱。忽不見者其前驅，定應飛上天之衢。君得其二已有餘，我欲與君分此圖。駑才患多不患無，四十萬疋將何如。龍眠已往不可呼，愈少愈貴宜寶儲。
送劉改之 王居安
名滿江湖劉改之，半生窮困只吟詩。人言季布恐難近，我謂鄭老真吾師。試令滿飲至酩酊，愈覺高論生神奇。豪家有財不識寶，貧者識之空嗟咨。
句  其一 王居安
高下水痕元自定，後先花信不須催。
句  其二 王居安
祇教人種菜，莫誤客看花。
句  其三 王居安
只爲人前呈顔色，天工罰取不教香。
仙水洞 朱慶弼
冰凝石乳寒流竭，霜打孤巖苔髮結。鮫綃洞底織欲成，颼颼風從洞口出。
一線泉 李志甫
蓬萊頂上幾相逢，常恨山高目力窮。此地紆迴泉一線，蓬萊却在有無中。
遇災報應詩 繆瑜
鬰攸屬者潜煽災，蜚廉縱風相與偕。林林生齒七萬戶，連甍接棟燒成灰。如何老翁一區宅，間不以寸獨不㶼。玉石俱焚勢應爾，豈有幻術能然哉。聞之翁乃好善者，平時事佛經卷開。有餘必以濟貧乏，不以利欲縈其懷。倉卒遂蒙鬼神護，萬目注視咸驚猜。厥初巨燄爇天起，左顧右盼如燔柴。翁知無脫免，委身甘作燼與煨。麾兒與婦令亟走，誓死不去無違乖。全家酣寢越信宿，如聞大浪聲喧豗。及其夢覺火亦息，依然一室當崔嵬。微如蒲萄不熏灼，而况梁棟與桷榱。蒼蒼表善有如此，餘自作孽何足哀。作詩誌往勸來者，勿以斯語同優俳。
釣臺  其一 繆瑜
王陽在位貢公喜，何况故人作天子。掉頭不肯從渠遊，却把絲竿釣江水。欲將此意問遺靈，寂寞江山喚不應。至今桐江一拳石，留得人間千古名。
釣臺  其二 繆瑜
桐廬江中秋水清，富春山中秋月明。釣竿千尺無恙在，持竿我欲從先生。先生豈是傲當世，鄙夫患失滔滔是。狂瀾既倒挽之回，持報故人惟此爾。衮衣不博一羊裘，事往臺空江自流。遂令千古重名節，於乎先生真漢傑。
句  其一 繆瑜
有客去遊丞相閣，無人來問孝廉船。
句  其二 繆瑜
亭臺十二眼雙明，一幅畫圖開水墨。
句  其三 繆瑜
棲鴉照日黄。
句  其四 繆瑜
勳業轉悠悠。
句  其五 繆瑜
解纜浙江頭。
句  其六 繆瑜
寒盟得問鷗。
句  其七 繆瑜
野田流水濺濺白。
句  其八 繆瑜
遊人柳葉蹙鞦韆。
水仙王廟辭 袁韶
桂水闊兮仙宮，今何爲兮山之中。羌時俗兮改錯，寄嘉名兮土龍。卜中洲兮芷閭，仙歸兮故居。旂夫容兮蘭枻，詔馮夷兮先驅。杜蘅紛兮旅庭，酌寒泉兮秋英。福帝郊兮塵清，終萬古兮揚靈。
題林和靖像 袁韶
避影林壑，清畏人知。爾梅多事，漏吾天機。長風孤騫，秋鶴與飛。山高水深，無成無虧。
句 袁韶
宴堂聯族子，講席後諸生。
玉笥山 蕭逵
涪翁筆下千鈞重，趙尹胸中萬里寬。寶墨幾年藏瑞氣，新亭今日敞奇觀。翠屏遠带斜陽淡，素練光涵夜月寒。苔碧印文公事少，謾尋詩句立欄干。
憶東山 杜思恭
上山月正高，下山月已黑。謝公風流遠，抵掌慨陳迹。楸枰一局笑未闌，捷書喜報收河山。我今念此幾廢食，諸公都作新亭泣。
題韓任道寓軒 林宗放
坤作基，天作宇，架以虹霓鼇作柱。入窗秦雲連楚雨，六合爲鄰誰障堵。試問繩床供仰俯，是處江山子作主。雲夢胸中著千古，明月清風左右取。客來問君此爲寓，莫遣漆園漫無據。
錢倅生日 林宗放
煌煌我宋開鼇極，坐攬輿圖朝列辟。玉帛爭先萬國趨，吳越歸心天下一。聖神論報天與同，富貴不獨昌其躬。建隆以來二百載，是家與國方延洪。三光五嶽誰言裂，秀氣依然貫吳越。荀家苗裔何多龍，蕭氏衣冠知幾葉。賢王忠孝橫古今，文采到公仍映人。一段清冰出秋壑，笑言滿腹多精神。胸中色絲經緯密，華衮政須煩黼黻。會看玄髮映貂蟬，豈久銀章佩朱紱。轉頭玉樹森琳琅，渥洼之種俱顒昂。斑斑久矣伏藝苑，秋風忽起催騰驤。黄金鑄印大如斗，世世纍纍還繫肘。笑摩銅狄向他年，頗記淮山風月否。
劇暑不可耐戲作冷語排之呈國威同舍兄 林宗放
雲師怒挾風伯狂，排山立海恣披猖。斯須委雪一丈强，殺氣吞日埋扶桑。平時身熱號炎荒，冰山亦復連穹蒼。翔風健兒材武良，墮指十五半在亡。巖谷不問殲虎狼，凍合瀛海蛟龍僵。蒼生似落冰蠶鄉，一氣如縷何可長。翻思蹈火勇赴湯，誰能排雲挈太陽，稍與萬物回精光。客來徵此疑荒唐，烏有先生投予方。端居炎赫汗反漿，試想幻境生清凉。
餞使君 林宗放
始聽歌來暮，還聞說去思。但知憂國計，那肯問家爲。跨竹兒童集，携書父子隨。謝城攀戀處，爭作畫圖披。
贄奉使總領大卿 林宗放
昔賢兩手并擎天，鼇極功成勢晏然。宗廟鼎彜刊祖烈，相門衣鉢付家傳。藍田種玉連連好，滄海遺珠顆顆圓。六合共知推晝錦，雲來重爲拂青氈。
賀俞婺州除左史 林宗放
報政天邊美譽新，十行細札下嚴宸。逢人政爾詢司馬，從俗何由借寇恂。制勝萬全端有道，折衝一點是精神。向來魯國多男子，此日朝家特用真。
次宣州太守韻  其一 林宗放
雙旌迎曉指林廬，五馬逢辰政得輿。西掖舊裁天子詔，名山今睹帝王書。胸中霽月何明甚，筆底清風更穆如。衮職還須補天手，徵黄那復更躊躇。
次宣州太守韻  其二 林宗放
肯將苛政削民廬，好把寬仁答乘輿。襦袴賸誇今日富，春秋欣見有年書。門施水薤何須爾，庭卧桁楊只晏如。擬頌中和獻天子，鯫生無語却躊躇。
和龔太守巡江回署之作 林宗放
防秋纔過又防春，帥守憂邊笑亦顰。五馬去循江路穩，一帆回带雨潮新。知兵儒將功無敵，有道諸侯守在鄰。籌勝名樓瞻手澤，阿翁世業肯沉淪。
食兔 林宗放
弱質司明視，虛名直望舒。軼群辭上蔡，能事到中書。狡計空多窟，珍盤竟付厨。獨將毫末效，曾紀汗青餘。
會文昌宮 林宗放
文曜炳天府，司祿輔時雍。妥靈儼宮宇，垂光耀詞鋒。牲齊蠲穀旦，英髦翕來宗。桂旗降剡剡，瑶席瞻顒顒。克誠致昭享，受嘏欣滿容。賓筵列左右，旅觶歡橫縱。美矣席上珍，何異金在鎔。聯舉屬茲歲，青雲升九重。
賦應齋卷後 林宗放
軟紅塵裏獨君醒，拂袖歸來醉六經。白雪陽春真寡和，高山流水要人聽。平生藝圃頭將白，依舊昭亭眼最青。莫問培風恣鵬運，只須隠几送鴻冥。
和府判給事登疊嶂樓喜雨韻 林宗放
風流不獨占才名，水鏡冰壺表裏清。千里溪山娛暇日，一天風雨送秋聲。飽聆玉屑霏談麈，燦覩驪珠出管城。卧轍遮留能幾日，捲簾煙景若爲情。
陪郡守游西園 林宗放
倒影扶闌印碧溪，玻璃盤上玉東西。落紅那得愁如海，舉白難逃醉似泥。郎宿高明香霧起，客星華耀燭花低。波心夜半魚龍舞，都轉天風入鼓鼙。
北樓次韻 林宗放
浮空紫翠撲層臺，謝守吟窗一夜開。雲影四垂高捲□，□痕渾落淺膠杯。紅蓮綠水嘉簪盍，白鳥孤雲八句來。緩□笙歌下樓去，凉州重聽徹崔嵬。
題漱玉軒 楊祖堯
危石欲阽力自支，罅空引溜日夜垂。空階滴雨幽夢覺，孤蓬澎浪驚魂飛。直疑丹液閟石骨，飲此合仙壽無期。又疑龍宮流潤澤，膏沐萬物皆含滋。終古不受一塵涴，六月可逃三伏威。濯我塵纓洗兩耳，審聽廣樂音聲希。盥頮半生塵俗面，要離仙仗翻雲旗。仁智所觀自有感，物理天理常參稽。華池神水倘若此，聖功合發天人機。湔滌衆生業障盡，更與大地蕩劫灰。
重建神秀樓追和忠定公韻 趙汝遇
峨峨城南樓，締創知幾時。樓前中津水，潮來復潮歸。眷此雲海區，襟带東西溪。圖牒考往事，杳杳孤鴻飛。傳聞昔蕪城，陋若枳棘籬。鼎新頼宗衮，欲與千年期。紀事屬東萊，字字皆吾師。甲子甫一周，孫枝繼成規。壁壘訪遺蹟，闌干納餘暉。農隙既閒暇，溟波日平夷。班春布寬大，諭俗無澆漓。喬木有世臣，惟有乃似之。此段信奇事，今昨何是非。指顧舊觀還，略不煩文移。落成當元夜，月華流客衣。前作信高韻，新篇實英詞。却笑峴山語，登臨何足悲。
木寂院 葉槐
爲愛蓮塘水石幽，畫橋斜日任遲留。兩山雲出□□雨，一葉風來斷送秋。滾滾流年愁裏度，淒淒明月暗中投。何時谷口歸耕去，種得黄粱飽即休。
漳浦偶成 陳德翔
秋日已過半，林無一葉飛。曉嵐須闔戶，夜冷旋添衣。陰壑桄榔瘦，陽坡蓽撥肥。每傳鄰壤警，行客往來稀。
和鄰僧韻 陳德翔
七八年來住水心，喜鄰蕭寺共僧吟。古池暗有泉相接，春地從教笋自侵。興到濃時因坐久，交於淡處見情真。極憐對立河梁暮，海月初生日正沉。
龜山 陳龜年
山是東南第一峰，長淮古汴渺連空。登臨不是觀泉石，心折神皋指顧中。
遊浄社寺 陳龜年
古寺何年斲，山空一片雲。喬松含晚翠，修竹洒清陰。老衲朝陽綴，雎鳩带雨吟。俗緣何日了，借榻浄塵心。
浯溪 林伯成
讀時方喜能戡亂，責備猶疑過頌功。歸美縱來臣子事，誰歌宋德乃心同。
乘鸞峰 鄭訪
山形鸞羽族，仙子馭翱翔。琪樹烟霞冷，蓬壺日月長。來儀當日瑞，覽德應時祥。何處得環佩，乘遊入岳陽。
元旦 何汝樵
臘盡寒猶厲，春來雪未乾。流年憐易失，爲客敢求安。故里屠蘇酒，新年柏葉盤。嗟哉老兄弟，誰與共清歡。
句 張世英
霅溪深極地根清，四水交流激射聲。
過盱眙 張孝忠
淮海無波塞不塵，題詩因得弔遺民。山河信美今戎索，耆老雖存亦外臣。
過峽 張孝忠
出入黄牛峽，江聲晝夜騰。猿啼愁不住，何日下彝陵。
輓呂東萊  其一 康文虎
中興以後誰堪數，名滿東南震昔賢。舊論當時存喘息，微波今日塞天淵。承平格力回全盛，人物風流繼往年。太息何人知所自，此心時復一潸然。
輓呂東萊  其二 康文虎
國尚有人悲此老，天其喪我泣吾曹。平生心事知誰與，悵望今人論太高。便欲卑心隨故步，豈期中路喪連鼇。先生已死吾何望，舉眼猶知有鳳毛。
挽呂東萊  其一 唐季淵
方振河汾業，云胡不假年。斯文今已喪，此道後誰傳。秘館藏新史，門人緝舊編。未明修短理，昂首問蒼天。
挽呂東萊  其二 唐季淵
憶昔精藍舍，提撕意頗濃。笑談猶在耳，趨步遽無蹤。萬里悲風翮，中宵寤歲龍。百身嗟莫贖，涕淚灑寒松。
挽東萊先生  其一 邵度
雨化三吳士，風行萬古書。石渠功不細，鳳閣位方虛。梁木何摧地，泉臺欲駕輿。來觀自燕者，頑懦亦欷歔。
挽東萊先生  其二 邵度
玉石明胸次，風雲在筆端。教常先慷慨，門不棄蹣跚。籍湜疑培植，房陳似羽翰。中興依日月，遺像聖王歎。
挽東萊先生  其三 邵度
岐嶷稱前輩，淵源便老成。及門多兌說，在寢已蒙亨。麟筆空遺恨，箋詩正用情。誰知兩楹夢，湖海哭書生。
挽東萊先生  其四 邵度
鼻祖雍熙政，三傳壽國醫。至今稱巨室，有子號宗師。白璧埋黄壤，朱門罷素絲。脊令臨祖道，無計駐靈輀。
挽東萊先生  其五 邵度
名士聞風起，英聲逐電飛。卜鄰譙子至，閑道洛人依。共歎斯人疾，何心入揖歸。七分書策在，馬鬣向斜暉。
挽東萊先生  其六 邵度
鼓篋膠庠日，公方屬外艱。摳衣天不遇，攻玉理應難。問我好何學，逢人察所安。由今無拂士，孤陋入心酸。
挽東萊先生 邵津
□□感易極，學成功未施。彼蒼胡用問，吾黨竟誰資。道在漫今昨，人間忽喜悲。百年總埋玉，千古敬豐碑。
挽東萊先生  其一 孟行古
道學方勤績，亨途漸致身。蒼天傾我淚，今日喪斯人。弟子群經富，先生一語真。發揮餘事業，何處不書紳。
挽東萊先生  其二 孟行古
義路資開拓，愀然驚奠亡。吾儕自如失，夫子獨何傷。往日知鬷蔑，逢人傲子方。哭君心欲折，迥立向蒼蒼。
大滌洞天留題 孟行古
脫略囂塵處，清遊興已先。人行九鎖路，洞引十洲仙。雲勢生山石，雷聲發澗泉。長吟動尊俎，林影月娟娟。
挽陳有功 朱黼
生平不肯負所學，高潔清風自凜如。逆孺殿巖辭特薦，暱交戚畹絕私書。不矜虜館穿正鵠，甘向蠻溪佩左魚。沅芷澧蘭香滿路，萬人慟哭護靈輿。
淳熙丁未初伏奉親避暑中巖  其一 楊光
伽陀坐斷碧巖陰，手眼無非利物心。借我初庚滌袢暑，泠風美蔭木千尋。
淳熙丁未初伏奉親避暑中巖  其二 楊光
山下芙蕖雲錦裳，寶瓶浄供坐生涼。南薰真是社中友，清潤時飄衣袂香。
淳熙丁未初伏奉親避暑中巖  其三 楊光
禪榻陰森五月秋，井泉甘洌近林幽。助翁燕坐清涼境，茶具隨行試一甌。
隠居鳳山清明寺  其一 樓淳
鳳鳥久不至，哲人歎已矣。空留千載名，寂寞殘陽裏。
隠居鳳山清明寺  其二 樓淳
日上鐘未鳴，老僧睡猶熟。誰是山中人，長享清明福。
清明寺 樓淳
風塵滿天下，此地獨清明。神州何處是，有淚落新亭。
水國 鄭括蒼
水國煙霞客，春來始定居。老逢人事懶，貧覺舊交疎。隙影窺蟾滴，芸香散篋書。西湖風月好，不到一年餘。
哭大愚呂公 汪大章
一封朝奏夕南遷，抖擻精神笑出關。只有詩書來眼底，更無儕輩敢通函。聖恩寬大時時降，天意難明特地慳。鬻藥買田非立異，甘心只作林泉計。所求於世如斯爾，造物云何降毒厲。嗟哉我公雖下世，萬古千秋未嘗逝。家庭學問誠難繼，我公超道獨能詣。日月有光還有翳，行人潸然咸出涕。嗟哉我公雖下世，萬古千秋未嘗逝。往年蒼天夭伯氏，歸咎云發千聖秘。遷客蕭寺獨羈寄，未知曷犯蒼天意。嗟哉我公雖下世，萬古千秋未嘗逝。
呈徐憲應特 陳應龍
弱冠弄筆硯，恥爲章句儒。夜半劍氣發，精光射天衢。欲分天子憂，張燈閲地圖。七閩山水秀，我亦思故廬。世事苦齟齬，吾道甯躊躕。一官如涕唾，焉能輕重吾。
九日南山 萬某
南山何峩峩，群峰秀色聚。朝暉與夕靄，無□□去住。徘徊九折險，縈曲一川注。懸崖置屋少，□穴亦可度。蒼然老楠木，幾閲風霜斁。孫枝長□許，老幹未肯仆。昔年重九日，來者必三顧。題詩刻峭壁，皆欲寄□□。念我獨何人，今日追故步。凌晨出南門，風雨怯行路。不憚登涉難，恐失此日故。造物亦隨人，晴明送日暮。徐行兩柏間，杯盤共草具。賓僚不鄙我，笑語露情愫。他時儻再來，莫指桃源誤。
鄭氏館中書事 王介
今年移硯席，又上白雲邊。夜氣清於水，春愁薄似烟。庭前松已腦，門外柳應綿。尤喜安牀處，更深無杜鵑。
句 楊介如
酒量春吞海，詩肩夜聳山。
句 吳景
楚山連白帝，蜀道控烏蠻。
題吳氏四賢堂  其一 羅鑑
河汾續經罷，洙泗還清風。深衣大带垂，身退道則豐。一編通言在，萬古無盲聾。遺像今偉然，吾敬環溪公。
題吳氏四賢堂  其二 羅鑑
經濟學有用，寧與佔畢同。集英晨唱第，夕對蓬萊宮。儒林急淵源，不遣朔庭空。遺像今偉然，吾敬國子公。
題吳氏四賢堂  其三 羅鑑
中興洪韓呂，文章之鉅工。密年徧參請，一鏃直箭鋒。錦帳與畫戟，稽古似不蒙。遺像今偉然，吾敬吏部公。
題吳氏四賢堂  其四 羅鑑
敬齋一則話，傳自南軒翁。于湖金玉之，諸老歸下風。不使掌帝制，嗟哉吾道窮。遺像今偉然，吾敬司封公。
誚陳賈 淳熙太學生
周公大聖猶遭謗，伊洛名賢亦被譏。堪歎古今兩陳賈，如何專把聖賢非。
和楊伯子 左次魏
鑾坡蓬監兩封書，道院東西各付渠。乾道聖人無固必，是非付與直哉魚。
南中題壁 方武子
明月照齊州，玉龍棲欲起。壯士腸夜回，寒衾潑秋水。
題龍津亭 方武子
龍津亭下水漫漫，坐久凝神杳靄間。說道浙江人不信，向南全似越州山。
回憩翠蛟亭 孔元忠
引領籃輿上翠微，衆山回首覺平低。棲真洞口雲初合，大滌峰頭日未西。新笋暗抽穿木葉，古藤虬結跨沙堤。蛟亭雨後泉聲急，萬鼓喧豗擁澗蹊。
春日即事二首  其一 蔡沆
人生何事最爲親，不看春容不識真。岸柳細摇多意思，野花初破足精神。精神識後施爲別，意思到時言語新。爲報同儕須急賞，莫教春去始傷春。
春日即事二首  其二 蔡沆
樓上從容曉日明，春風隨意動郊坰。定知有象根沖漠，未信至精惟杳冥。萬化淳時春藹藹，一元亨處雨零零。忘言共倚欄干曲，綠滿周原水滿汀。
登高 蔡沆
九日登高廟閣陰，山間犬吠白雲深。清秋空谷寒侵夜，繞屋幽林翠滿岑。佳景隨開陶令興，雅懷猶負遠公心。年來名利都拋却，唯有遊觀到處尋。
遊白鹿洞 蔡沆
古洞雲封山正陰，攀藤負石此登臨。雙峰削劍雄中外，五老當頭壯古今。入室顒瞻先聖像，登臺慚愧昔時心。十年夢寐今方見，終老生涯只處尋。
坐龍池觀瀑布泉 蔡沆
一上巍峰獨枕流，匡山爽氣爲君收。泉飛直下三千丈，池噴奔分數百州。浄練銀河輝映閣，煙凝碧樹吐成樓。先師巨筆懸崖石，文物風光度幾秋。
遊西山 蔡沆
聞道西山勝，今朝始見山。鶴鳴雙劍動，龍噴紫霄寒。人去臺空古，墨灰沼未乾。紫陽招不作，登眺共誰看。
自詠二首  其一 蔡沆
青春不可再，白髮兩三莖。得句非詩史，爲文學雅成。愁多憑酒散，老至逐人行。開卷無相似，長吁負此生。
自詠二首  其二 蔡沆
一病觀書歇，終朝藥餌親。焚香葆靜性，咬菜適清神。落燕巢低屋，饑烏噪近人。覓仙難換骨，貧瘦得吾真。
閑遊 蔡沆
緩步荒郊外，杖藜看耨鋤。蓑衣蒙短褐，野飯摘殘蔬。雨過苗花濕，雲深草樹疏。敲門無犬吠，何處覓樵漁。
夜行舟 蔡沆
霞晚臨江岸，雲深不見星。鳥棲沙篆暗，山遠暮鐘鳴。燃火移村色，號風晚度聲。船窗迷漏鼓，獨立向天明。
示兒 洪鉞
豫章實佳木，尋丈早異衆。匠石雖未顧，終解作梁棟。社櫟大蔽牛，不資世所用。棄置成散材，歲久即空洞。誠由天所産，亦在德者種。吾兒豫章流，丱角不好弄。經訓雖未通，數過輒成誦。只今十五六，舉止頗持重。仰頼師友功，綴緝成賦頌。積絲未盈尺，粗喜入機綜。胡爲不自量，將使應鄉貢。文場倍千數，作者豈倖中。而子於其間，燕雀雜鸞鳳。鉛刀未易割，庶可供一鬨。造物果何如，往往形吉夢。天其助我心，勿使汝放縱。業貴精于勤，耐取曉窗凍。文章實公器，妙語世人共。歲朝哦此詩，洗醆揭春甕。吾家有陰德，行矣光炎宋。
和兒咨夔夜坐韻 洪鉞
樓底雪千峰，樓頭著寓翁。梅方開萼綠，桃已亞枝紅。斟淺偏勞勸，眠遲不受烘。錦城春在眼，何暇問蠶叢。
送時漕大卿淮西檢法  其一 崔與之
卿月高華照楚墟，澄清雅意見登車。星分屯壘雲中戍，風引艅艎塞下儲。十二聚民行惠政，三千議獄謹刑書。最聲烜赫流聰纊，聖詔今朝下玉除。
送時漕大卿淮西檢法  其二 崔與之
越山輝映繡衣鮮，屈指重來是幾年。濡轡按行方易地，追鋒趣召已朝天。步趨接武星辰上，獻納依光日月邊。到得中流須砥柱，功名事業要雙全。
送時漕大卿淮西檢法  其三 崔與之
十年宦海任飄零，豈料光華伴使星。落魄半生頭已白，爬沙一見眼長青。天涯明月方依樹，淮上長風忽散萍。別淚誰能效兒女，不堪官柳暗長亭。
壽李參政壁 崔與之
青牛老仙紫雲旄，函關西度天風高。手携柱下五千卷，來擅一世文章豪。玻璃江頭梅欲蕾，蟆頤山麓寒方鏖。飈車羽輪下霄漢，從以萬鶴如雲濤。參天挺特有喬木，大地負荷須巨鼇。百斛篆鼎筆端斡，五色瑞繭胸底繅。笑談更化定大計，乾機坤軸回鈞陶。蒼生脫險誕登岸，沙觜閑此杭川艘。雁湖風物午橋似，滿引鑿落歌離騷。酒酣耳熱自擊缶，世閒萬事輕鴻毛。塗炭未蘇兵未洗，雲雷可使屯其膏。玉堂昨夜進麻草，延英趣對猩紅袍。太平事業有所屬，北卷燕薊西臨洮。扶持世極壽國脈，突兀一柱擎天牢。五羊僊客起爲壽，安期大棗東方桃。
壽邕州趙守 崔與之
大厦開朱明，物態豐且碩。薰絃發新奏，生意轉無極。間氣清而和，融結賦有德。碧梧挺幽榦，曠度漫九澤。富哉學古胸，仁義供服食。渾樸希世珍，外溫而內直。驊騮開道路，聲光日斯赫。九關通籍初，南來墜雙舄。片心清徹底，杯水餞泥軾。京兆入幕賓，去天不盈尺。佳最入聰纊，行行陟文石。邕爲五管雄，地控西南域。專閫難其人，弄印無以易。袖却經綸手，天邊樹牙戟。猩獠叢篁中，深棲而屏息。夜月照銅柱，警囊聲寂寂。邊人解带卧，危地成樂國。屏風御墨鮮，早晚來召驛。媿我樸樕才，潦霧甘遠役。題坐遇知己，孤根費培植。崧高生申甫，好語諠井陌。碧油塞雲端，阻莫陪賀客。歌詠淇奧詩，清脩如圭璧。他年玉班頭，蒼髯而赤黻。
張進武善風鑑謂予豸骨日聳早晚入臺求詩贈之  其一 崔與之
熒熒碧眼照人寒，一別重逢歲又殘。老去但求閒處樂，君來尚作向時看。誰將伏豸夸顱骨，我有盟鷗託肺肝。坎止流行隨所遇，何須覓夢到邯鄲。
張進武善風鑑謂予豸骨日聳早晚入臺求詩贈之  其二 崔與之
瘦插秋山聳兩肩，荒寥不直半文錢。孤山放鶴林和靖，風雪騎馿孟浩然。萬事轉頭渾是夢，一身安分總由天。煩君束起前途事，我欲滄江買釣船。
題吉水黿潭李氏仁壽堂 崔與之
拙直多忤物，孤根徒自危。祈閑三扣閽，天遠不我知。尺書趣入覲，君命其可違。火雲正燒空，短篷氣如炊。脩途久困頓，病骨尤支離。奄奄尚殘息，艤棹江之湄。來登三元山，炎歊頓無威。徘徊古亭上，好風吹客衣。聊爲三日留，食斯眠於斯。澗泉㶁㶁鳴，四山翠屏圍。夜深松桂寒，朝瀣生林霏。李君亦達士，與我真忘機。乃於山之巔，預作佳城基。生則此其樂，死則此其歸。採藥求長年，華髮世所希。荷鍤欲自埋，不以遺體爲。要皆非中道，識者之所嗤。知命故不憂，李君其庶幾。觸目此境界，陡悟昔者非。更作首丘想，行色應遲遲。還遊仁壽菴，細玩淵明詩。寓形復幾時，皇皇欲何之。富貴非吾願，帝鄉不可期。自憐一身孤，蒲柳先秋衰。百念盡灰冷，故園勞所思。我有石壁山，畝計十有奇。歸去營一窟，曲肱送斜暉。培植先人樹，投老長相依。清泉白石盟，甘心天一涯。